**ZŠ s MŠ Prašice, Ulica 1. mája 144, Prašice**

**Plán práce koordinátora drogovej prevencie na škol. rok 2022/2023**

**Vypracovala : Mgr. Renáta Miková**

**PLÁN PRÁCE**

**koordinátora prevencie drogových závislostí**

**na ZŠ s MŠ Prašice**

**I. Hlavné úlohy a ciele:**

Plán práce koordinátora prevencie drogových závislostí bol zostavený na základe

Pedagogicko-organizačných pokynov na školský rok 2012/2023, úloh Koncepcie prevencie drogových závislostí v rezorte školstva, Dohovoru o právach dieťaťa, Národnej protidrogovej stratégie, usmernenia č. 7/2006-R k prevencii a riešeniu šikanovania žiakov v školách a  školských zariadeniach, Listiny ľudských práv, nového Štátneho vzdelávacieho programu, Školského vzdelávacieho programu, plánu práce školy, nového Vnútorného poriadku školy a výsledkov analýzy prevencie drogových závislostí v minulom školskom roku.

1. **Analýza prevencie drogových závislostí v predchádzajúcom školskom roku 2021/2022**

Koordinátor prevencie proti drogám si v minulom školskom roku stanovil zamedziť šíreniu drog, sociálno-patologických javov, prejavom agresie a šikanovania. Túto úlohu sa nám priebežne darilo plniť posilňovaním zdravého životného štýlu, vôľových vlastností žiakov, zodpovednosti za vlastné konanie v spolupráci s rodičmi a prizvanými spolupracovníkmi.

Pozitívom bolo, že nebolo nutné riešiť problematiku užívania drog ani vážnejšieho ublíženia na zdraví alebo úrazov. Priaznivou okolnosťou je začleňovanie žiakov z problematického a ohrozeného prostredia do športovej, kultúrnej a krúžkovej činnosti. Zároveň sa posilňovali ich postoje a hodnotné trávenie voľného času.

1. **Hlavné ciele činnosti na školský rok 2022/2023**

Prevencia drogových závislostí je jednou z hlavných výchovných priorít školy. Výchovno-vzdelávací proces zameriame na podporu kvality života, prosociálnu orientáciu jednotlivca, zdravý životný štýl, podporu duševného zdravia a ochranu vlastného zdravia. Prevencia drogových závislostí je súčasťou prierezových tematík školského vzdelávacieho programu: - osobnostný a sociálny rozvoj

- ochrana života a zdravia.

Koordinátor prevencie bude monitorovať, koordinovať a metodicky usmerňovať preventívnu protidrogovú výchovu na škole, spolupracovať s vedením školy, výchovným poradcom, triednymi učiteľmi a vychovávateľkami školského klubu detí. Plánovaná činnosť prevenčného tímu je zameraná predovšetkým na primárnu prevenciu, pomocou ktorej chceme predchádzať sociálno-patologickým javom, rizikovým faktorom a situáciám. Osobitná pozornosť bude venovaná žiakom zo znevýhodneného sociálneho prostredia. Na zabezpečenie disciplíny v škole budú prijímané také opatrenia, ktoré sú zlučiteľné s ľudskou dôstojnosťou dieťaťa, s výchovou v duchu humanizmu, predchádzania všetkých foriem diskriminácie, intolerancie a rasizmu.

V súlade s Dohovorom o právach dieťaťa budeme monitorovať správanie sa detí a ich zmeny, zabezpečovať ich aktívnu ochranu. V zmysle Listiny ľudských práv sa zameriame na eliminovanie problémov segregácie rómskych žiakov v škole. Výchova vo voľnom čase bude výraznou preventívnou alternatívou prevencie proti drogám.

V zmysle úloh Národného programu prevencie HIV/AIDS v podmienkach rezortu školstva zameriame našu pozornosť na prevenciu rizikového správania sa v rámci dospievania. Budeme realizovať prevenciu HIV/AIDS v súlade so schválenými učebnými osnovami. K tejto problematike budeme pozývať odborníkov z radov psychológov a lekárov.

V rámci vypracovaných opatrení na zamedzenie šikanovania v škole budeme podporovať a umožňovať rešpektovanie názorov detí, predchádzať všetkým formám rasizmu, diskriminácie a intolerancie. Budeme uskutočňovať opatrenia na zamedzenie a eliminovanie prejavov šikanovania v škole, zvýšenie pocitu bezpečnosti u žiakov a rodičov. Prípady oprávneného podozrenia budeme preventívne riešiť. V tejto problematike bude nápomocný žiacky parlament.

V súlade s rezolúciou Európskej rady č. 5418/2002 o prevencii pred toxikomániou v rámci školských programov budeme posilňovať zdravý životný štýl, zlepšovať zdravie žiakov a  prevenciu pred civilizačnými chorobami.

V zmysle Národného programu duševného zdravia budeme realizovať aktivity a programy na prevenciu civilizačných ochorení.

Žiaci formou prednášok a besied budú upozornení na problematiku obchodovania s ľuďmi, ktorá je stále aktuálna.

Snahou koordinátora bude spolupracovať pri vytváraní pozitívnej sociálnej klímy prostredníctvom edukačných programov ako prevencie násilia v škole. Prevenciu drogových závislostí budeme realizovať ako integrálnu súčasť výchovno-vzdelávacieho procesu.

**Hlavné metódy a formy práce:**

* rozhovory, besedy, ankety, dotazník,
* vhodné využitie protidrogových tém vo všetkých vyučovacích predmetoch, ich zapracovanie do výchovno-vyučovacích plánov,
* práca na triednických hodinách a v záujmových útvaroch mimo vyučovania,
* práca s internetom a počítačovými programami, návšteva www stránok s protidrogovou tematikou,
* modelové situácie, hranie rolí,
* organizovanie zábavno-náučných a športových popoludní, súťaže medzi triedami,
* nástenky, plagáty, výstavky,
* akcie organizované školským parlamentom
* prosociálna činnosť,
* monitorovanie správania žiakov,
* rozhovory s rodičmi a pod.

Pri všetkých aktivitách budú zohľadňované vekové osobitosti žiakov, ich schopnosti a záujmy, ako aj ich rodinné prostredie.

**II. Úlohy a ich realizácia:**

1. Vypracovať preventívny program školy. Zapracovať do neho spoluprácu školy s CŠPPaP v Topoľčanoch, s odbornými zariadeniami z  rezortu zdravotníctva a sociálnych vecí, Políciou a Národným projektom PRINED (Projekt Inkluzívnej Edukácie) pod..

Termín: priebežne. Zodp.: koordinátor PDZ

1. Prevenciu drogových závislostí zapracovať do časovo-tematických plánov jednotlivých vyučovacích predmetov, plánov metodických orgánov, výchovného poradcu, vedúcej ŠK, triednych učiteľov.

Termín: september 2022 Zodp.: všetci pedag. pracovníci

1. V školskom poriadku vymedziť opatrenia proti šíreniu legálnych a nelegálnych drog v školskom prostredí.

Termín: september 2022 Zodp.: VP, koordinátor, RŠ

1. Oboznámiť rodičov žiakov so školským poriadkom a s opatreniami vymedzenými proti šíreniu legálnych a nelegálnych drog v školskom prostredí.

Termín: september 2022 Zodp.: triedni učitelia.

1. Využívať pri plánovaní a uskutočňovaní prevencie v školskom prostredí dokument Východiská v tvorbe stratégie školy v prevencii rizikového správania detí a žiakov, ktorý je zameraný na prevenciu rizikového správania detí a žiakov.

Termín: september 2022 Zodp.: koordinátor PDZ.

1. Priebežne monitorovať zmeny v správaní detí a ich zmeny, hodnotiť atmosféru v triedach, zabezpečovať opatrenia na zvyšovanie pocitu bezpečia a tvorivej atmosféry. V prípadoch oprávneného podozrenia na porušenie zdravého osobnostného vývinu, bezodkladne riešiť vzniknutý problém v súčinnosti so zriaďovateľom. Spolupracovať s odbornými zamestnancami CŠPPaP, podľa potreby aj s príslušným pediatrom, sociálnym kurátorom, či policajtom.

Termín: priebežne Zodp.: RŠ, koordinátor, VP, TU

1. Prevenciu drogových závislosti realizovať ako integrálnu súčasť výchovno - vzdelávacieho procesu , realizovať odborne garantované preventívne programy.

Termín: priebežne Zodp.: koordinátor PDZ

1. Využívať účinné nástroje na predchádzanie, resp. riešenie prejavov problémového správania, záškoláctva, šikanovania, fyzického alebo psychického týrania, delikvencie, zneužívania návykových látok, sexuálneho zneužívania, prejavov extrémizmu a pod.

Termín: priebežne Zodp.: koordinátor PDZ a TU

1. Spolupracovať s vychovávateľkami ŠKD, triednymi učiteľmi, výchovným poradcom, vedúcimi krúžkov na škole a v súlade s nimi organizovať podujatia zamerané na prevenciu drogových závislostí.

Termín: priebežne Zodp.: koordinátor PDZ

1. V priebehu školského roka organizovať mimovyučovacie aktivity vedúce k užitočnému tráveniu voľného času detí, k tolerancii, spolupráci, asertívnemu správaniu, hodnoteniu seba, vedieť vyjadriť svoj názor, vedieť odmietnuť a pod.

Termín: priebežne Zodp.: koordinátor PDZ,

vedúci krúžkov

1. Usporiadať aktivity z príležitosti dní vyhlásených na podporu zdravia, prevenciu pred toxikomániou a posilňovať zdravý životný štýl žiakov. Výchovne využiť Svetový deň výživy, Týždeň zdravia, Svetový deň duševného zdravia, Týždeň boja proti stresu, Svetový deň nefajčenia, Európsky týždeň boja proti drogám, Svetový deň prevencie HIV/AIDS, Európsky týždeň bezpečnosti a ochrany zdravia pri práci atď. Zamerať sa na problematiku obchodovania s ľuďmi.

Termín: priebežne Zodp.: koordinátor PDZ, TU

1. Pri príležitosti „Svetového dňa výživy“ a „Svetového dňa mlieka“ vyhlásiť tematické týždne zamerané na podporu:

* zvýšenia spotreby mlieka a mliečnych výrobkov,
* zvýšenia konzumácie ovocia a zeleniny.

Termín: priebežne Zodp.: koordinátor PDZ, TU

1. V aktivitách mimo vyučovania využívať v prijateľnej forme prácu s počítačom a internetom, vzdelávacie programy a stránky venované prevencii proti drogám, ochrane zdravia a prírody.

Termín: priebežne Zodp.: koordinátor PDZ

1. Ponúkať žiakom zmysluplné využívanie voľného času, rozvíjať ich športové aktivity s cieľom eliminácie drogovej závislosti, realizovať projekt „Zober loptu, nie drogy“.

Termín: priebežne Zodp.: koordinátor a vyuč.TSV

1. V priebehu školského roka zamerať akcie a nástenky na chodbe školy a v podobnom zmysle zamerať aj akcie tried:

september - zdravá výživa a pitný režim,

október - pohyb, šport, zdravie,

november - lieky nie sú cukríky..,

december, január - problematika fajčenia,

február, marec - problematika alkoholizmu,

apríl - patologické hráčstvo,

máj, jún - drogová závislosť

priebežne - prevencia proti šikanovaniu, obchod s ľuďmi

Termín: v texte Zodp.: koordinátor PDZ, TU

1. V rámci prevencie drogových závislostí využívať doplnkové učebné texty schválené MŠ SR.

Termín: priebežne Zodp.: koordinátor PDZ, TU

1. Triednické hodiny a aktivity mimo vyučovania zamerať nasledovne:

**I. stupeň:**

**1. - 2. ročník:**

Zamerať sa na formovanie medziľudských vzťahov (v rodine, triede, a pod.), aktivity orientovať na prezentáciu zdravého životného štýlu, správnej výživy, hygieny ako základu zdravia, nácviku postojov (vyjadriť súhlas - nesúhlas), režimu dňa.

**3. - 4. ročník:**

Poskytnúť vstupné informácie o vplyve fajčenia, alkoholu, drog na zdravie dieťaťa

v rozsahu knihy **Nenič svoje múdre telo**. Posilňovať zdravý životný štýl žiakov, zapájať ich do akcií o zdravej výžive. Poučiť ich o šikanovaní a intolerancii. Naučiť ich správne striedať prácu (príprava na vyučovanie) a oddych – režim dňa.

**II. stupeň:**

**5. ročník:**

Ukončiť prácu s publikáciou Nenič svoje múdre telo s prepojením na I. stupeň, využívať učebný text **Ako poznám sám seba**. Navrhované témy:

- Režim dňa, zásady správneho učenia sa v súvislosti s prechodom na II. stupeň,

psychohygiena.

- Závislosť na fajčení.

- Ako čeliť šikanovaniu.

**6. ročník:**

Aktivity zamerať na formovanie postojov k zdraviu. Navrhované témy:

- Správna životospráva. Aj sladkosti môžu byť závislosťou.

- Alkohol a iné drogy.

- Vedieť povedať "nie" - opatrnosť v styku s neznámymi osobami, bezpečnosť na internete. Asertívne správanie.

**7. ročník:**

Aktivity zamerať na formovanie medziľudských vzťahov: kamarátstvo, priateľstvo, láska a ochrana zdravia. Navrhované témy:

- Moje sny a túžby. Pozitívne vzory.

- Medziľudské vzťahy, tolerancia, opatrnosť pri styku s neznámymi osobami, obchodovanie s ľuďmi, bezpečnosť na internete.

- Závislosť na fajčení a alkohole.

**8. ročník:**

Aktívne pôsobenie rovesníckych skupín smerom k mladším žiakom, zapájanie aktivistov do prípravy a organizovania aktivít na škole zameraných na zdravý životný štýl, formovanie postojov a rebríčka životných hodnôt. Odporúčané témy:

- Ľudské telo, cigareta a alkohol.

- Patologické hráčstvo.

- Problematika šikanovania - obeť a agresor.

- Dospievanie.

- Bezpečnosť na internete

**9. ročník:**

Aktivity zamerané na formovanie zodpovednosti za svoje zdravie a svoje konanie.

aktívny vplyv rovesníkov v období dospievania. Odporúčané témy:

- Civilizačné choroby. HIV.

- Drogy, drogová závislosť.

- Ako sa vyrovnať s neúspechom.

- Trestné činy a priestupky mladistvých.

- Šikanovanie - obeť, agresor.

- Cesta k emocionálnej zrelosti

- Bezpečnosť na internete

Termín: počas šk. roka Zodp.: koordinátor PDZ, TU,VP

Realizovať preventívne programy:

**Cesta k emocionálnej zrelosti -** v 8. ročníku.

**Škola podporujúca zdravie** - vo všetkých ročníkoch.

Využiť publikácie a učebnice:

**Raynerová: Nenič svoje múdre telo.**

**Alexová, Wopel: Nechaj ma, chcem sa učiť sám.**

Učebnice: A**ko poznám sám seba.**

Metodické príručky: **Cesta k emocionálnej zrelosti.**

Termín: priebežne Zodp.: koord. PDZ, TU

1. Využiť všetky dostupné prostriedky na odhaľovanie a zamedzenie šikanovanie na škole, v prípade potreby spolupracovať s centrami výchovnej a psychologickej prevencie.

Termín: priebežne Zodp.: koord. PDZ, RŠ, VP

1. Priebežne sledovať www stránky a na zasadnutiach pedagogickej rady a metodických orgánov venovať sa  problematike prevencie proti drogám.

[www.prevenciasikanovania.sk](http://www.prevenciasikanovania.sk/) [www.drogynie.sk](http://www.drogynie.sk/)

[www.statpedu.sk](http://www.statpedu.sk/) [www.poradnakk.sk](http://www.poradnakk.sk/)

[www.cervenestuzky.sk](http://www.cervenestuzky.sk/) [www.zachranari.sk](http://www.zachranari.sk/)

Termín: priebežne Zodp.: koordinátor. PDZ

**III. Očakávané výsledky:**

Koordinátor prevencie a pedagogický kolektív školy očakávajú, že pomocou navrhovaných aktivít zvýšia pocit bezpečnosti u žiakov a rodičov. Zabezpečia aktívnu ochranu každého žiaka pred psychickým a fyzickým týraním, šikanovaním a ohrozovaním mravného vývinu. Napomôžu osvojiť si u detí zdravý životný štýl. Pomôžu prehĺbiť právne vedomie detí a uvádzať ho do praxe. Pomôžu odstraňovať sociálno-patologické javy na škole ako problémové a agresívne správanie, psychické týranie. Naučia žiakov asertívnemu správaniu, hodnoteniu seba a iných, slobodnému vyjadrovaniu svojho názoru. Našou snahou je ochrániť prostredie školy od fajčenia, požívania, prechovávania drog a predovšetkým chrániť zdravie detí. Naučiť ich zodpovednosti o vlastné zdravie.

Od rodičov očakávame užšiu spoluprácu so školou v oblasti prevencie drogových závislostí, ich aktívny záujem o problematiku prevencie, spoluprácu a pomoc pri odhaľovaní sociálno-patologických javov. S ich pomocou chceme nežiaduce formy správania čo najviac obmedziť aj v mimoškolskom prostredí. Očakávame, že rodičia nebudú zakrývať zistené skutočnosti, v záujme svojho dieťaťa nebudú k problematike ľahostajní a budú prístupní radám odborníkov.

Smerom k žiakom a rodičom plánujeme pôsobiť prostredníctvom vyškolených odborníkov centier výchovnej a psychologickej prevencie, čo by malo zdôrazniť dôležitosť prevencie drogových závislostí.

Plán koordinátora prevencie drogových závislostí je variabilný a v prípade potreby bude upravený alebo doplnený.

Vypracovala: Mgr. Renáta Miková, koordinátor prevencie